Na temelju članka 15. Zakona o javnoj nabavi („Narodne novine“ broj 120/16., 114/22. i 48/26.) i članka 33. Statuta Općine Jelenje („Službene novine Općine Jelenje“ broj 59/23. i 82/25.), Općinsko vijeće Općine Jelenje na 8. sjednici održanoj dana 15. rujna 2026. godine donosi

PRAVILNIK O I. IZMJENAMA I DOPUNAMA 
PRAVILNIKA O PROVEDBI POSTUPAKA JEDNOSTAVNE NABAVE

Članak 1.
U Pravilniku o provedbi postupaka jednostavne nabave („Službene novine Općine Jelenje“ broj 72/24) u članku 2. iza stavka 2. dodaju se novi stavci 3. i 4. koji glase:
„(3) Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.
(4) Članovi stručnog povjerenstva te druge osobe koje su uključene u provedbu ili koje mogu utjecati na odlučivanje Naručitelja u postupku jednostavne nabave dužni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.“
Dosadašnji stavak 3. postaje stavak 5.
Članak 2.
U članku 8. stavci 4. i 5. mijenjaju se i glase:
„(4) Iznimno od stavka 3. ovoga članka, Naručitelj nije obvezan provesti javnu objavu poziva u modulu EOJN RH u slučaju:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(5) U slučaju iz stavka 4. ovog članka Naručitelj postupak jednostavne nabave provodi u modulu jednostavne nabave EOJN RH gdje je dužan navesti i obrazložiti razloge za primjenu iznimke iz stavka 4. ovog članka.“
Članak 3.
U članku 11. stavak 3. mijenja se i glasi:
„(3) Odluka o odabiru ili poništenju postaje izvršna protekom roka za prigovor iz članka 16. stavka 2. ovog Pravilnika, a ako je prigovor pravodobno podnesen, danom donošenja rješenja o prigovoru.“
Članak 4.
Članak 15. mijenja se i glasi:
„Odredbe ovog Pravilnika ne primjenjuju se na nabave koje su izuzete od primjene ZJN 2016 sukladno člancima 30. do 35. ZJN 2016.“
Članak 5.
Članak 16. mijenja se i glasi:
„(1) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava.
(2) Prigovor se podnosi općinskom načelniku u pisanom obliku isključivo putem modula jednostavne nabave EOJN RH u roku od 5 dana od objave odluke o odabiru ili poništenju.
(3) Stručno povjerenstvo može pozvati gospodarskog subjekta koji je uložio prigovor da u primjerenom roku, koji ne može biti kraći od jednog dana, dopuni ili pojasni prigovor. Ako gospodarski subjekt u ostavljenom roku ne otkloni nedostatke, prigovor će se smatrati neurednim. Nepravodoban, nedopušten ili neuredan prigovor odbacit će se obrazloženom odlukom.
(4) Stručno povjerenstvo može provesti potrebne provjere, ponoviti pregled i ocjenu ponuda te dostaviti općinskom načelniku prijedlog odluke.
(5) O prigovoru odlučuje općinski načelnik rješenjem o prigovoru u roku od osam dana od dana izjavljivanja prigovora.
(6) Podnošenje prigovora odgađa sklapanje ugovora o nabavi do donošenja rješenja o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.
(7) Protiv rješenja o prigovoru žalba nije dopuštena, ali se može pokrenuti upravni spor pred nadležnim upravnim sudom.
(8) U postupku pravne zaštite ne plaća se naknada za pokretanje postupka.“
Članak 6.
U članku 18. iza stavka 1. dodaje se novi stavak 2. koji glasi:
„(2) Pravilnik i sve izmjene i dopune ovog Pravilnika objavit će se na internetskim stranicama Naručitelja i učiniti dostupnima u EOJN RH.“
Dosadašnji stavak 2. postaje stavak 3.
Članak 7.
Ovaj Pravilnik o I. izmjenama i dopunama Pravilnika o jednostavnoj nabavi stupa na snagu osmoga dana od dana objave u „Službenim novinama Općine Jelenje“.

